Politiet varsler nye bevis i kampfiksingssaken
Oslo politidistrikt har innkalt til pressekonferanse klokken 13.00 i dag. Ifølge NRK vil det opplyses at etterforskningen skal fortsette. - Politiet vil informere om nye bevis i kampfiksingssaken, sier politiadvokat Ragnvald Brekke til statskanalen. Overfor VG bekrefter han at «sentrale ting» i saken vil bli lagt frem, men ber om forståelse for at han ikke ønsker å si mer før møtet med pressen i ettermiddag. Totalt ti personer er siktet i saken som begynte 24. juni i fjor. Etter at Østsiden overraskende snudde 0-3 til 4-3 mot Follo, ble Follo-ledelsen varslet om at resultatet kunne være manipulert. Det samme gjaldt Askers 1-7-tap for Frigg. De to kampene satte i gang kampfiksingssaken - som politiet fortsatt etterforsker. Blant de siktede er tre spillere fra Follo og to fra Asker. En norsk tippekommisjonær er tidligere sjekket ut av kampfiksingssaken, men han er fortsatt siktet for mulig grovt bedrageri av Norsk Tipping. Politiet har opprettet en egen etterforskning på den saken. Flere av de siktede spillerne nekter nå å la seg avhøre. Overfor NRK forklarer advokat Ole Petter Drevland hvorfor hans klient ikke ønsker å snakke med politiet. - Han sa seg villig til å avgi forklaring i fjor høst for å avklare sin rolle. Da var ikke politiet interessert. Nå har han fått fotballkarrieren ødelagt, og vi har ikke fått fullt innsyn i alle dokumentene. Når dette foregår på politiets premisser, er det ikke i hans interesse å avgi forklaring, sier advokaten. VG er til stede på pressekonferansen klokken 13.00 og kommer tilbake med mer.
Ett år etter at det ble slått alarm om mulig kampfiksing i norsk fotball, melder politiet om utvikling i etterforskningen.